DA Den Europæiske Unions Tidende C 164/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 164/10

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen

ENHEDSDOKUMENT

RÅDETS FORORDNING (EF) Nr. 510/2006

»PIACENTINU ENNESE«

EF-Nr.: IT-PDO-0005-0646-25.09.2007

BGB ( ) BOB ( X )

1. Betegnelse:

»Piacentinu Ennese«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produktets art (jf. bilag III):

Kategori 1.3: Ost

3.2. Beskrivelse af produktet med betegnelsen i punkt 1:

Produktet med den beskyttede oprindelsesbetegnelse »Piacentinu Ennese« er en presset ost med fast konsistens fremstillet af fuldfed ubehandlet fåremælk med naturligt syreindhold fra fermenteringen. Mælken hidrører fra de sicilianske fåreracer Comisana, Pinzirita, Valle del Belice og krydsninger heraf. Ved markedsføringen har osten følgende fysiske kendetegn: Form: cylindrisk, med svagt konvekse eller næsten lige sider; plan eller let konkav overside. Dimensioner: mindst 14 cm — højst 15 cm, med en diameter på mindst 20 cm — højst 21 cm, som opnås ved anvendelse af en vidjekurv. Vægt: mellem 3,5 og 4,5 kg. Ydre udseende: skorpens farve er mere eller mindre intens gul som følge af tilsætningen af safran; bærer aftryk fra vidjekurven og kan være dækket af oliefilm eller oliebundfald; skorpen må højst være 5 mm tyk. Indvendigt udseende: ostemassens farve er ensartet gul med mere eller mindre intense nuancer. Huller: osten kan have et begrænset antal huller. Ostemassens udseende: glat, ikke kornet. Udsvedning: ingen eller meget begrænset. Organoleptiske egenskaber: fin duft med svag aroma af safran; knap mærkbar saltsmag; let skarphed efter de første måneders lagring, derefter stærkere. Kemiske egenskaber: fedt: mindst 40 %/tørstof. Proteinindhold: mindst 35 %/tørstof. Salt (NaCl): højst 5 %/tørstof. pH-værdi: mellem 4,80 og 5,70. »Piacentinu Ennese« skal lagre i mindst 60 dage efter fremstillingsdatoen. Lagringen finder sted i kølige lokaler med små åbninger (moderat ventilation) eller i lagre med temperaturer på mellem 8 og 10 °C og en relativ luftfugtighed på 70-80 %.

3.3. Råvarer (kun for forarbejdede produkter):

Mælk: fuldfed, ubehandlet fåremælk med naturligt syreindhold fra fermenteringen, pH-værdi 6,5-6,8, fra de sicilianske racer Comisana, Pinzirita, Valle del Belice og krydsninger heraf, opdrættet i produktionsområdet.

Osteløbe: løbe fra lam eller gedekid: fra lam og gedekid opdrættet i produktionsområdet.

Safran (Crocus sativus): fremstillet i produktionsområdet. Safran er en afgrøde, der i høj grad har kunnet tilpasse sig de sicilianske dyrkningsbetingelser. Miljøforholdene i området ved Enna er gunstige for produktionen af safran af høj kvalitet, hvilket bevidnes af det store indhold af crocin e picrocrocin. På grundlag af disse parametre er safran fra Enna placeret i kvalitetskategori I og II, og safrans særlige aromakomponenter giver slutproduktet en stærkere og mere karakteristisk duft.

Sort peber (Piper nigrum): »Piacentinu Ennese« tilsættes hele sorte peberkorn. De sorte peberkorn behandles med varmt vand (over 80 °C) i nogle sekunder inden tilsætning.

Salt (NaCl): der anvendes groft salt, som skal være helt hvidt.

3.4. Foder (kun for produkter af animalsk oprindelse):

Fårene fodres med frisk foder, hø og halm fra naturlige eller dyrkede græsarealer i det afgrænsede produktionsområde samt hvedestubbe og følgende biprodukter: fyllokladier fra figenkaktus, blade fra vinterbeskæringen af oliventræer (også fra produktionsområdet). Fåreflokkene græsser i det fri det meste af året. Det er tilladt at begrænse græsningsperioden, når miljø-, vejr- og hygiejneforholdene kan forringe foderets og/eller mælkens kvalitet.

Foderet kan suppleres med korn, bælgplanter og enkelt eller sammensat kraftfoder (ikke GMO). Sådanne fodertilskud gives kun på vinterdage, hvor dyrene ikke kan græsse i det fri.

3.5. Specifikke etaper af produktionen, som skal finde sted i det afgrænsede geografiske område:

Dyreopdræt, ostefremstilling og –lagring skal finde sted i produktionsområdet.

3.6. Særlige regler vedrørende udskæring, rivning eller emballering osv:

—

3.7. Specifikke mærkningsregler:

Osten identificeres ved anbringelse af kaseinmærke og etiket.

Kaseinmærket bærer indskriften »Piacentinu Ennese« og den identifikationskode, som er påført osten i forbindelse med formning og presning.

Foruden det grafiske EF-symbol og angivelserne i forbindelse hermed samt de lovbestemte oplysninger skal mærkningen af »Piacentinu Ennese« indeholde følgende yderligere oplysninger angivet med tydelige og læsbare trykte bogstaver: »Piacentinu Ennese« efterfulgt af akronymet DOP anført med større bogstaver end de øvrige angivelser, produktions- og/eller emballeringsvirksomhedens navn, firmabetegnelse og adresse samt logo. Logoet består af en ellipse, hvorunder navnet »Piacentinu Ennese« er anført på en enkelt linje. Inden i ellipsen er afbildet en hel »Piacentinu Ennese«-ost med synlige peberkorn, hvoraf en trekant er udskåret formet som Sicilien.

4. Præcis afgrænsning af det geografiske område:

Produktionsområdet for »Piacentinu Ennese« omfatter kommunerne i Enna-provinsens sydvestlige del: Aidone, Assoro, Barrafranca, Calascibetta, Enna, Piazza Armerina, Pietraperzia, Valguarnera og Villarosa, hvor der traditionelt opdrættes får af lokale racer, som græsser på naturlige græsarealer eller græsarealer tilsået med lokale økotyper, og hvor safran er blevet dyrket i århundreder.

5. Tilknytning til det geografiske område:

5.1. Det geografiske områdes egenart:

Som følge af højdeforholdene og de subkontinentale vejrforhold (takket være afstanden til havet) egner produktionsområdet for »Piacentinu Ennese« sig hele året rundt til dyrkning af foder med særlige kvantitative og kvalitative egenskaber. Produktionen finder sted i et svagt kuperet område med brunjord, en jordtype, som er specielt velegnet til foderdyrkning. Området ligger i en højde af 400 til 800 m. De naturlige græsningsarealer består af græsarter og bælgplanter med en overvægt af lokale økotyper.

De foderplanter, der dyrkes efter hvedehøst, består ofte af lokale økotyper af fodervikke, der dyrkes sammen med havre, samt hanekløver.

Endvidere er miljøforholdene i Enna-området gunstige for fremstilling af safran af høj kvalitet.

5.2. Produktets egenart:

Det, der især kendetegner »Piacentinu Ennese« er tilsætningen af safran til mælken under ostefremstillingen, hvilket giver osten dens karakteristiske ensartede gule farve. Hertil kommer en særlig aroma fra de lokale foderplanter, hvis aromaprofil, hidrørende fra naturligt forekommende terpener, overføres uændret til mælken og dernæst til osten.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Et særligt træk ved »Piacentinu Ennese« er den ensartede gule farve stammende fra safran, der fremstilles i området, og som tilsættes mælken under ostefremstillingen. Safranens høje kvalitet bevidnes af det store indhold af crocin og picrocrocin. På grundlag af disse parametre er safran fra Enna placeret i kvalitetskategori I og II, og safrans særlige aromakomponenter giver slutproduktet en stærkere og mere karakteristisk duft. Som følge af den begrænsede industri i området er provinsen Enna en ubesmittet grøn oase, som kan øge den økologiske værdi, der er knyttet til ager- og husdyrbrug. Fårehold, herunder forarbejdning af fåremælk, er en uhyre miljøskånsom sektor. Som følge af højdeforholdene og de subkontinentale vejrforhold egner produktionsområdet sig til dyrkning af foder med særlige kvantitative og kvalitative egenskaber. Brunjorderne, som ligger i en højde af 400 til 800 m, består af sandholdig lerjord af middelstor kornstørrelse og er gunstige for udvikling af foderplantearter med den særlige aromaprofil, der hidrører fra de naturligt forekommende terpener, og som overføres uændret til mælken og dernæst til den heraf fremstillede ost. I »Piacentinu Ennese«har man fundet en særlig terpen (aterponeolo), som kommer fra foderplanterne i Enna-området, og som giver osten dens helt specielle aroma. Den århundredgamle oprindelse til ostefremstilling i provinsen Enna, der hænger sammen med den traditionelle produktion af fåremælk og forekomsten af vild og dyrket safran, synes at bekræfte den forklaring, som de gamle producenter gav af ordet »piacentinu«. Ifølge denne fortolkning henviser ordet til, at produktet er behageligt: en behagelig mild smag, som også skyldes tilstedeværelsen af safran. Oprindelsen skulle således være idiomatisk: »piacentinu« fra det sicilianske ord »piacenti« (behagelig). Belæg for ostens »behagelige« smag og for betegnelsen »piacentinu« findes i gamle tekster, for eksempel »Le venti giornate dell’agricoltura e dei piaceri della villa«, som stammer fra 1500-tallet. Her henvises der til metoden med saltning og tilsætning af safran til fremhævelse af ostens farve. Yderligere belæg findes i »la Sicilia passeggiata« af Maja fra 1600-tallet, og der findes endog en gammel legende, hvorefter normannerkongen Roger, som bekymrede sig for sin dybt deprimerede hustrus psykiske helbred, bad ostefremstillerne om at fremstille en ost med mirakuløse egenskaber, da hustruen holdt meget af ost. Dette gav idéen til at tilsætte osteløben en håndfuld »crocus sativus«, som var kendt for sine energigivende egenskaber. Fremstillingen af denne ost er fortsat gennem århundrederne indtil i dag og udgør en ubetvivlelig og enestående historisk, kulturel og produktionsteknisk arv for provinsen Enna.

Henvisning til offentliggørelsen af varespecifikationen:

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Piacentinu Ennese« i Gazzetta Ufficiale (det italienske statstidende) nr. 186 af 11. august 2007.

Den konsoliderede udgave af produktionsbestemmelserne kan ses på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.